Bresku góðgerðasamtökin Oxfam segja samning sjö af ríkustu löndum heims um lágmarksskatt á alþjóðleg fyrirtækja ekki ganga nógu langt til að hafa raunveruleg áhrif. Hann sé til þess fallinn að gagnast þessum sjö ríkjum á kostnað fátækari ríkja.
Fjármálaráðherrar G7-ríkjanna; Bandaríkjanna, Bretlands, Þýskalands, Frakklands, Ítalíu, Kanada og Japans - skrifuðu undir samninginn í gær sem er sagður sögulegur. Hann er stefnubreyting hjá stórveldunum, ekki síst Bandaríkjunum og Bretlandi. Markmiðið er að koma í veg fyrir að alþjóðleg stórfyrirtæki nýti sér skattaskjól. Auk þess að setja á 15 prósenta lágmarksskatt á þessi fyrirtæki á að skylda þau til þess að greiða skatt af tekjum í því landi sem þeim er aflað. Samningurinn er sagður leggja grunn að sanngjarnara skattkerfi sem hæfi 21. öldinni. Hann verður svo tekinn til umræðu á fundi G20-ríkjanna ásamt Kína og Indlandi. Tæknirisar eins og Amazon og Google eru á meðal þeirra fyrirtækja sem skattinum er ætlað að hafa áhrif á.
Nick Clegg, aðstoðarforstjóri alþjóðadeildar Facebook, skrifaði á Twitter í gær að Facebook taki þessum fagnandi. Þetta gæti þýtt að Facebook greiði meira í skatta og á fleiri stöðum, skrifaði Clegg. En bresku hjálparsamtökin Oxfam segja skattprósentuna ekki eiga eftir að stöðva starfsemi í skattaskjólum enda sé skattheimtan sem miðað sé við sambærileg skattheimtu í ríkjum sem eru kölluð skattaskjól fyrir fyrirtæki eins Írlandi, Sviss og Singapúr. Viðmiðið sé sett svo lágt að það hafi lítil sem engin áhrif á fyrirtæki og þannig sé samningurinn til þess fallinn að gagnast ríkjunum sjö á kostnað fátækari ríkja. Þá segja samtök um réttlátt skattkerfi samkomulagið marka þáttaskil en að skattprósentan sé áfram ósanngjörn og tryggja þurfi að ábatinn dreifist jafnt um heiminn.
Samningur G7-ríkjanna um lágmarksskatt á alþjóðleg fyrirtæki er gagnrýndur fyrir að ganga ekki nógu langt. Forsvarsmenn Facebook taka samningnum fagnandi en hann beinist að miklu leyti að alþjóðlegum stórfyrirtækjum eins og Facebook. 